En folkeskoleklasse fra Aabybro Skole blev mandag 10.000 kroner rigere. Det kan klassen takke syvårige Viktor Rosenvinge for. Han har nemlig tegnet en tegning, der er blevet udvalgt blandt mere end 1700 forskellige bidrag i en landsdækkende tegnekonkurrence blandt 0. og 1. klasseelever. - Jeg har tegnet mig og min far. Han fulgte mig i skole på første skoledag, forklarer Viktor Rosenvinge fra 1.C på Aabybro Skole. Fokus på skolestartsudfordringer Det er Forlaget Alinea, der står bag tegnekonkurrencen. Alinea står bag undervisningsmateriale til folkeskolerne. Med konkurrencen vil de sætte fokus på de udfordringer, som børn kan møde i forbindelse med skolestart. - Børn skal ikke have ondt i maven over at starte i skole. De skal glæde sig og have det sjovt med det. De gode oplevelser, de har fået fra første skoledag, har vi så fået tegnet helt konkret på papir, forklarer Aja Runge Holmegaard, SoMe- og Influencerkonsulent hos Alinea. Konkurrencen er en del af et større tema om skolestart. Og som afslutning på forløbet skulle eleverne tegne det, de bedst husker ved deres egen første skoledag. Viktor Rosenvinges tegning blev blandt andet valgt, fordi den viser nogle glade mennesker. - Viktors tegning stod der blandt andet 'skole' oppe i hjørnet, og man kunne se, at der var en elev og der var en forælder. Der var noget glæde, smil og farver, siger Aja Runge Holmegaard fra Alinea. Penge til en ”særlig” tur Børn fra mere end 100 forskellige folkeskoleklasser har deltaget i tegnekonkurrencen. Og vinderen bliver belønnet med 10.000 kroner til klassen. - De har gået helt vildt op i det - også fordi præmien var så stor. Så de har gjort sig virkelig umage og har gjort det bedste de kunne. Og de har haft helt vildt mange gode ideer til, hvad der kan være på sådan en tegning fra første skoledag, siger Maiken Jespersen, klasselærer i 1.C på Aabybro Skole. Nu skal 1.C overveje, hvad de mange penge skal bruges på. Og samtidig skal den vindende tegning trykkes på 10.000 muleposer, der bliver uddelt på to store skolemesser.

Referat:
I en landsdækkende tegnekonkurrence skulle 0. og 1. klasseelever tegne deres første skoledag. Bedste tegning blev mandag belønnet med 10.000 kroner.